በከፍተኛ የምጣኔ ሀብት አማካሪነት ያገለገሉት አቶ ንዋይ ገብረአብ አረፉ፡፡
የኢትዮጵያ ፌዴራላዊ ዴሞክራሲያዊ ሪፐብሊክ መንግሥት የጠቅላይ ሚኒስትሩ የረዥም ዓመታት የምጣኔ ሀብት አማካሪ ሆነው ያገለገሉት አቶ ንዋይ ገብረአብ ባደረባቸው የጤና ችግር በሕክምና ሲረዱ ቆይተው ማረፋቸው ተገልጿል፡፡የትግራይ ክልል የመንግሥት ኮሚዩኒኬሽን ጉዳዮች ጽሕፈት ቤት በማኅበራዊ ገጹ እንዳስታወቀው አንጋፋው የምጣኔ ሀብት አማካሪ ዛሬ ጠዋት ነው ያረፉት፡፡አቶ ንዋይ ገብረአብ ለረዥም ዓመታት በቆዩበት የምጣኔ ሀብት አማካሪነት የኢትዮጵያ ምጣኔ ሀብት ፖሊሲና የገንዘብ ፖሊሲ የሚመራባቸውን ማዕቀፎች በማማከር ተከታታይ የምጣኔ ሀብት ዕድገት እንዲመዘገብ የድርሻቸውን ማበርከታቸው ይነገራል፡፡አቶ ንዋይ ከምጣኔ ሀብት አማካሪነታቸው በተጨማሪ የኢትዮጵያ ልማት ጥናት ተቋም ዳይሬክተር በመሆንም አገልግለዋል፡፡አቶ ንዋይ ከቀድሞው የቀዳማዊ ኃይለሥላሴ ዩኒቨርሲቲ የመጀመሪያ ዲግሪያቸውን በምጣኔ ሀብት አግኝተዋል፡፡አብመድ ለቤተሰቦቻቸውና ወዳጅ ዘመዶቻቸው መጽናናት ይመኛል፡፡